DA Den Europæiske Unions Tidende L 128/77

KOMMISSIONENS BESLUTNING

af 18. maj 2005

om femte ændring af beslutning 2004/122/EF for så vidt angår visse beskyttelsesforanstaltninger mod aviær influenza i Nordkorea

(meddelt under nummer K(2005) 1451)

(EØS-relevant tekst)

(2005/390/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 7,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 6, og

ud fra følgende betragtninger:

(1) I henhold til Kommissionens beslutning 2000/666/EF af 16. oktober 2000 om dyresundhedsmæssige betingelser og udstedelse af sundhedscertifikat ved indførsel af fugle, bortset fra fjerkræ, samt karantænebetingelser (3) skal medlemsstaterne tillade import af fugle fra tredjelande, der er opført som medlemmer af Det Internationale Kontor for Epizootier (OIE), og de pågældende fugle skal anbringes i karantæne og testes, når de føres ind i Fællesskabet.

(2) Nordkorea har bekræftet et udbrud af aviær influenza på sit område. Nordkorea er medlem er OIE, og medlemsstaterne skal derfor i henhold til beslutning 2000/666/EF acceptere import af sådanne fugle fra det pågældende land. Under hensyntagen til de mulige alvorlige konsekvenser i forbindelse med den specifikke aviær influenza-virusstamme, der optræder i den øvrige del af Asien, bør import af de pågældende fugle fra Nordkorea suspenderes som en forsigtighedsforanstaltning.

(3) I henhold til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (4), er det tilladt at importere uforarbejdede fjer og fjerdele fra Nordkorea. På baggrund af den aktuelle sygdomssituation i Nordkorea bør den pågældende import suspenderes.

(4) Kommissionens beslutning 2004/122/EF af 6. februar 2004 om visse beskyttelsesforanstaltninger mod aviær influenza i en række lande i Asien (5) blev vedtaget som en reaktion på udbrud af aviær influenza i en række lande i Asien. I henhold til artikel 4 i beslutning 2004/122/EF skal medlemsstaterne suspendere import fra tredjelande af uforarbejdede fjer og fjerdele samt levende fugle, bortset fra fjerkræ, som defineret i beslutning 2000/666/EF. Af hensyn til dyre- og folkesundheden bør også Nordkorea være blandt de tredjelande, der nævnes i artikel 4 i beslutning 2004/122/EF.

(5) Beslutning 2004/122/EF bør ændres i overensstemmelse hermed.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Artikel 4, stk. 1 i beslutning 2004/122/EF, affattes således:

»1. Medlemsstaterne suspenderer import fra Cambodja, Kina inklusive Hongkong, Indonesien, Laos, Malaysia, Nordkorea, Pakistan, Thailand og Vietnam af: — uforarbejdede fjer og fjerdele — »levende fugle, bortset fra fjerkræ« som defineret i beslutning 2000/666/EF, herunder fugle, der ledsager deres ejere (selskabsdyr).«

Artikel 2

Medlemsstaterne ændrer deres importforanstaltninger for at bringe dem i overensstemmelse med denne beslutning, og de sørger for, at de vedtagne foranstaltninger øjeblikkeligt offentliggøres på passende vis. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 18. maj 2005. På Kommissionens vegne Markos KYPRIANOU Medlem af Kommissionen

(1) EFT L 268 af 24.9.1991, s. 56. Senest ændret ved tiltrædelsesakten af 2003.

(2) EFT L 24 af 30.1.1998, s. 9. Senest ændret ved Europa-Parlamentets og Rådets forordning (EF) nr. 882/2004 (EUT L 165 af 30.4.2004, s. 1).

(3) EFT L 278 af 31.10.2000, s. 26. Senest ændret ved beslutning 2002/279/EF (EFT L 99 af 16.4.2002, s. 17).

(4) EFT L 273 af 10.10.2002, s. 1. Senest ændret ved Kommissionens forordning (EF) nr. 416/2005 (EUT L 66 af 12.3.2005, s. 10).

(5) EUT L 36 af 7.2.2004, s. 59. Senest ændret ved beslutning 2005/194/EF (EUT L 63 af 10.3.2005, s. 25).